标题：乐府补题
基本信息
朝代：宋末元初
类型：诗词
主要内容：一群有民族思想的文人怀遗民之恸﹐托物寄情﹐分咏莲﹑蝉﹑龙涎香等物﹐以志其家国沦亡之悲。
乐府补题的简介
南宋遗民词选，不著编者名氏，从辑录词作内容考察﹐辑录者当是宋室遗民，此书选录〔天香〕赋龙涎香8首﹐〔水龙吟〕赋白莲10首﹐〔摸鱼儿〕赋莼5首﹐〔齐天乐〕赋蝉10首﹐〔桂枝香〕赋蟹4首﹐共37首。作词人有王沂孙﹑周密﹑王易简﹑冯应瑞﹑唐艺孙﹑吕同老﹑李彭老﹑李居仁﹑赵汝钠﹑张炎﹑陈恕可﹑唐珏﹑仇远等14家﹐其中佚名一家。书前後无序跋﹐亦无目录。作者都是南宋遗民词人。这些词皆为杨琏真伽发掘六陵而作。元兵入会稽(今浙江绍兴)﹐元僧杨琏真伽发掘宋帝六陵﹐断残肢体﹐劫掠珍宝﹐大施暴虐。一群有民族思想的文人怀遗民之恸﹐托物寄情﹐分咏莲﹑蝉﹑龙涎香等物﹐以志其家国沦亡之悲。所以朱彝尊《乐府补题跋》说“诵其词可以观志意所存。虽有山林友朋之娱﹐而身世之感﹐别有凄然言外者。其骚人《橘颂》之遗音乎﹖” 
此书所选词人﹐署名不同于一般选本。每首词下署姓名﹐字号﹐无籍贯生平﹐而其号在名前。如李居仁﹐字师吕﹐号五松。书中则署为“五松李居仁师吕”。所选词人大都不知名﹐不详其生平事迹﹐而词作亦不多。如冯应瑞﹐赵汝钠仅存词一首﹐赖此书得以存传。
此书版本：
此书有明代吴讷《唐宋名贤百家词》本﹐又有《知不足斋丛书》本及《彊村丛书》本。
五咏三十七首
第一咏：天香（宛委山房拟赋龙涎香）
王沂孙
孤峤蟠烟，层涛蜕月，骊宫夜采铅水。讯远槎风，梦深薇露，化作断魂心字。红甆候火，还乍识、冰环玉指。一缕萦帘翠影，依稀海天云气。
几回殢娇半醉。剪春灯、夜寒花碎。更好故溪飞雪，小窗深闭。荀令如今顿老，总忘却、樽前旧风味。谩惜余熏，空篝素被。
周密
碧脑浮冰，红薇染露，骊宫玉唾谁擣。麝月双心，凤云百合，宝钏佩环争巧。浓熏浅注，疑醉度、千花春晓。金饼着衣余润，银叶透帘微袅。
素被琼篝夜悄。酒初醒、翠屏深窈。一缕旧情，空趁断烟飞绕。罗袖余馨渐少。怅东阁、凄凉梦难到。谁念韩郎，清愁渐老。
王易简
烟峤收痕，云沙拥沫，孤槎万里春聚。蜡杵冰尘，水研花月，带得海山风露。纤痕透晓，银镂小、初浮一缕。重剪纱窗暗烛，深垂绣帘微雨。
馀馨恼人最苦。染罗衣、少年情绪。谩省佩珠曾解，蕙羞兰妒。好是芳钿翠妩。恨素被、浓熏梦无据。待剪秋云，殷勤寄与。
冯应瑞 
枯石流痕，残沙拥沬，骊宫夜蛰惊起。海市收时，鲛人分处，误入众芳丛里。春霖未就，都化作、凄凉云气。惟有清寒一点，消磨小窗残醉。
当年翠篝素被。拂馀薰，倦怀如水。谩惜舞红犹在，为谁重试。几片金昏字古，向故箧、聊将伴憔悴。□□□□，□□□□。
唐艺孙
螺甲磨星，犀株杵月，蕤英嫩压拖水。海蜃楼高，仙娥钿小，缥缈结成心字。麝煤候煖，载一朵，轻云不起。银叶初生薄晕，金猊旋翻纤指。
芳杯恼人渐醉。碾微馨，凤团闲试。满架舞红都换，懒收珠佩。几片菱花镜里，更摘索，双环伴秋睡。早是新凉，重熏翠被。
吕同老
冰片鎔肌，水沈换骨，蜿蜒梦断瑶岛。剪碎腥云，杵匀枯沬，妙手制成翻巧。金篝候火，无似有，微熏初好。帘影垂风不动，屏深护春宜小。
残梅舞红褪了。佩珠寒、满怀清峭。几度酒馀重省，旧愁多少。荀令风流未减，怎奈向、飘零赋情老。待寄相思，仙山路杳。
李彭老 
擣麝成尘，薰薇注露，风酣百合花气。品重云形，叶翻蕉样，共说内家新制。波浮海沬，谁唤觉、鲛人春睡。清润俱饶片脑，芬馥半是沈水。
相逢酒边雨外。火初温、翠炉烟细。不似宝珠金缕，领巾红坠。荀令如今憔悴，消未尽，当时爱香意。烬暖灯寒，秋声素被。 
李居仁
瀛峤浮烟，沧波挂月，潜虬睡起清晓。万里槎程，一番花信，付与露薇冰脑。纤云渐暖，凝翠席，氤氲不了。银叶重调火活，珠帘日垂风悄。
螺屏酒醒梦好。绣罗帱、依旧痕少。几度试拈心字，暗惊芳抱。隠约仙舟路杳，谩佩影，玲珑护娇小。素手金篝，春情未老。
第二咏：水龙吟（浮翠山房拟赋白莲） 
王沂孙 
翠云遥拥环妃，夜深按彻霓裳舞。铅华净洗，涓涓出浴，盈盈解语。太液荒寒，海山依约，断魂何许。甚人间、别有冰肌雪艳，娇无奈，频相顾。 
三十六陂烟雨。旧凄凉、向谁堪诉。如今谩说，仙姿自洁，芳心更苦。罗袜初停，玉璫还解，早临波去。试乘风一叶，重来月底，与修花谱。
王沂孙
淡妆不扫蛾眉，为谁伫立羞明镜。真妃解语，西施净洗，娉婷顾影。薄露初匀，纤尘不染，移根玉井。想飘然一叶，飕飕短髪，中流卧、浮烟艇。 
可惜瑶台路迥，抱凄凉，月中难认。相逢还是，冰壶浴罢，牙床酒醒。步袜空留，舞裳微褪，粉残香冷。望海山依约，时时梦想，素波千顷。 
周密
素鸾飞下青冥，舞衣半惹凉云碎。蓝田种玉，绿房迎晓，一奁秋意。擎露盘深，忆君清夜，暗倾铅水。想鸳鸯、正结梨云好梦，西风冷、还惊起。 
应是飞琼仙会，倚凉飙、碧簪斜坠。轻妆鬭白，明璫照影，红衣羞避。霁月三更，粉云千点，静香十里。听湘弦奏彻，冰绡偷剪，聚相思泪。 
王易简 
翠裳微护冰肌，夜深暗泣瑶台露。芳容淡泞，风神萧散，凌波晚步。西子残妆，环儿初起，未须匀注。看明璫素袜，相逢憔悴，应当被、西风误。 
十里云愁雪妒。抱凄凉，盼娇无语。当时姊妺，朱颜褪酒，红衣按舞。别浦重寻，旧盟唯有，一行鸥鹭。伴玉颜月晓，盈盈冷艳，洗人间暑。 
陈恕可
素姬初宴瑶池，佩环误落云深处。分香华井，洗妆湘渚，天姿淡泞。碧盖吹凉，玉冠迎晓，盈盈笑语。记当时乍识，江明夜静，只愁被、婵娟误。 
几点沙边飞鹭，旧盟寒，远迷烟雨。相思未尽，纤罗曳水，清铅泣露。玉镜台空，银瓶绠绝，断魂何许。待今宵试探，中流一叶，共凌波去。 
唐珏 
淡妆人更婵娟，晚奁净洗铅华腻。泠泠月色，萧萧风度，娇红敛避。太液池空，霓裳舞倦，不堪重记。叹冰魂犹在，翠舆难驻，玉簪为谁轻坠。 
别有凌空一叶，泛清寒、素波千里。珠房泪湿，明璫恨远，旧游梦里。羽扇生秋，琼楼不夜，尚遗仙意。奈香云易散，绡衣半脱，露凉如水。
吕同老 
素肌不污天真，晓来玉立瑶池里。亭亭翠盖，盈盈素靥，时妆净洗。太液波翻，霓裳舞罢，断魂流水。甚依然、旧日浓香淡粉，花不似，人憔悴。 
欲唤凌波仙子，泛扁舟，浩波千里。只愁回首，冰帘半掩，明璫乱坠。月影凄迷，露华零落，小阑谁倚。共芳盟、犹有双楼雪鹭，夜寒惊起。 
赵汝钠 
露华洗尽凡妆，玉妃来侍瑶池宴。风裳水佩，冰肌雪艳，清凉不汗。解语情多，凌波步稳，酒容易散。想温泉浴罢，天然真态，浑疑是、宫妆浅。 
暗想凄愁别岸。粉痕消、香腮凝汗。雪空冰冷，此情唯许，鹭知鸥见。羽扇微摇，翠帷低拥，清凉亭院。待夜深，月上阑干，更邀取、姮娥伴。 
李居仁
蕊仙群拥宸游，素肌似怯波心冷。霜裳缟夜，冰壶凝露，红尘洗尽。弄玉轻盈，飞琼绰约，淡妆临镜。更多情、一片碧云不掩，笼娇面、回清影。 
菱唱数声乍听，载名娃、藕丝萦艇。雪鸥沙鹭，夜来同梦、晓风吹醒。酒晕全消，粉痕微渍，色明香莹。问此花，盍贮瑶池，应未许、繁红并。
张炎
仙人掌上芙蓉，娟娟犹湿金盘露。淡妆照水，纤裳玉立，无言似舞。几度消凝，满湖烟月，一汀鸥鹭。记小舟清夜，波明香远，浑不见、花开处。 
应是浣纱人妒，褪红衣，被谁轻误。闲情淡雅，冶容清润，凭娇待语。隔浦相逢，偶然倾盖，似传心素。怕湘皋佩解，绿云十里，卷西风去。 
第三咏：齐天乐（馀闲书院拟赋蝉） 
王沂孙
绿槐千树西窗悄，厌厌昼眠惊起。饮露身轻，吟风翅薄，半剪冰绡谁寄。凄凉倦耳，谩重拂琴丝，怕寻冠珥。短梦深宫，向人犹自诉憔悴。 残红收尽过雨，晚来频断续，都是秋意。病叶难留，纤柯易老，空忆斜阳身世。窗明月碎。甚已绝馀音，尚遗枯蜕。鬓影参差，断魂青镜里。 
王沂孙 
一襟馀恨宫魂断，年年翠阴庭树。乍咽凉柯，还移暗叶，重把离愁深诉。西园过雨，怪瑶佩流空，玉筝移柱。镜掩残妆，为谁娇鬓尚如许。 铜仙铅泪似洗，叹携盘去远，难贮零露。病翼惊秋，枯形阅世，消得斜阳几度。馀音更苦，甚独抱清高，顿成凄楚。谩想薰风，栁丝千万缕。 
吕同老 
绿阴初蔽林塘路，凄凄乍流清韵。倦咽高槐，惊嘶别柳，还忆当时曾听。西窗梦醒，叹弦绝重调，珥空难整。绰约冰绡，夜深谁念露华冷。 不知身世易老，一声声断续，频报秋信。坠叶山明，疏枝月小，惆怅齐姬薄幸。馀音未尽，早枯翼飞仙，暗嗟残景。见洗冰奁，怕翻双翠鬓。
王易简
翠云深锁齐姬恨，纤柯暗翻冰羽。锦瑟重调，绡衣乍着，聊饮人间风露。相逢甚处，记槐影初凉，栁阴新雨。听尽残声，为谁惊起又飞去。 商量秋信最早，晚来吟未彻，却是凄楚。断韵还连，余悲似咽，欲和愁边佳句。幽期谁语，怕寒叶凋零，蜕痕尘土。古木斜晖，向人怀抱苦。 
周密
槐阴忽送清泠怨，依稀乍闻还歇。故苑愁长，危枝调苦，前梦蜕痕枯叶。伤情念别，是几度斜阳，几回残月。转眼西风，一襟幽恨向谁说。 转鬟犹记动影，翠奁应怪我，双鬓如雪。枝冷频移，叶疏犹抱，空负好秋时节。凄凄切切，渐迤逦黄昏，砌蛩相接。露洗馀悲，暮寒声更咽。
陈恕可 
碧柯摇曳声何许，阴阴晚凉庭院。露湿身轻，风生翅薄，昨夜绡衣初剪。琴丝宛转，弄几回新声，几番凄惋。过雨髙槐，为渠一洗故宫怨。 清虚襟度漫与，向人低诉处，幽思无限。败叶枯形，残阳绝响，消得西风肠断。尘情巳倦，任翻鬂云寒，缀貂金浅。蜕羽难留，顿觉仙梦远。 
唐珏
蜡痕初染仙茎露，新声又移凉影。佩玉流空，绡衣剪雾，几度槐昏栁暝。幽窗睡醒，奈欲断还连，不堪重听。怨结齐姬，故宫烟树翠阴冷。 当时旧情在否？晚妆清镜里，犹记娇鬂。乱咽频惊，馀悲渐杳，摇曳风枝未定。秋期话尽，又抱叶凄凄，暮寒山静。付与孤蛩，苦吟清夜永。 
唐艺孙
柳风微扇闲池阁，深林翠阴人静。渐理琴丝，谁调金奏，凄咽流空清韵。虹明雨润，正乍集庭柯，凭栏新听。午梦惊回，有人娇困酒初醒。 西轩晚凉又嫩，向枝头占得，银露千顷。蜕剪花轻，羽翻纸薄，老去易惊秋信。残声送暝，恨秦树斜阳，暗催光景。淡月疏桐，半窗留鬓影。
陈恕可
蜕仙飞佩流空远，珊珊数声林杪。薄暑眠轻，浓阴听久，勾引凄凉多少。长吟未了。想犹怯髙寒，又移深窈。与整绡衣，满身风露正清晓。 微薰庭院昼永，那回曾记得，如诉幽抱。断响难寻，馀悲独省，叶底还惊秋早。齐宫路杳，叹往事魂消，夜阑人悄。谩省轻盈，粉奁双鬓好。 
仇远
夕阳门巷荒城曲，清音早鸣秋树。薄剪绡衣，凉生鬂影，独饮天边风露。朝朝暮暮。奈一度凄吟，一番凄楚。尚有残声，蓦然飞过别枝去。 齐宫往事谩省，行人犹与说，当时齐女。雨歇空山，月笼古柳，仿佛旧曾听处。离情正苦，甚懒拂冰笺，倦拈琴谱。满地霜红，浅莎寻蜕羽。 
第四咏：摸鱼儿（紫云山房拟赋莼） 
王沂孙
玉帘寒、翠痕微断，浮空清影零碎。碧芽也抱春洲怨，双卷小缄芳字。还又似，系罗带相思，几点青钿缀。吴中旧事。怅酪乳争奇，鲈鱼谩好，谁与共秋醉。 
江湖兴，昨夜西风又起。年年轻误归计。如今不怕归无准，却怕故人千里。何况是。正落日垂虹，怎赋登临意。沧浪梦里。纵一舸重游，孤怀暗老，馀恨渺烟水。 
王易简
怪鲛宫、水晶帘卷，冰痕切断香缕。澄波荡桨人初到，三十六陂烟雨。春又去。伴点点荷钱，隠约吴中路。相思日暮。恨洛浦娉婷，芳钿翠剪，奁影照凄楚。 
功名梦，消得西风一度。高人今在何许。鲈香菰冷斜阳里，多少天涯意绪。谁记取。但枯豉红盐，溜玉凝秋筯。尊前起舞。算唯有渊明，黄花岁晚，此兴共千古。 
佚名
过湘皋、碧龙惊起。冰涎犹护髯影。春洲未有菱歌伴，独占暮烟千顷。呼短艇。试剪取纤条，玉溜青丝莹。尊前细认，似水面新荷，波心半掩，点点翠钿净。 
凄凉味，酪乳那堪比并。吴盐一筯秋冷。当时不为鲈鱼去，聊尔动渠归兴。还记省，是几度秋风，几度吹愁醒。鸥昏鹭暝。谩换得霜痕，萧萧两鬓，羞与共秋镜。 
唐珏
渐沧浪、冻痕消尽。琼丝初漾明镜。鲛人夜剪龙髯滑，织就水晶帘冷。凫叶净，最好似、嫩荷半卷浮晴影。玉流翠凝。早枯豉融香，红盐和雪，醉齿嚼清莹。 
功名梦，曽被秋风唤醒。故人应动高兴。悠然世味浑如水，千里旧怀谁省。空对景。奈回首、姑苏台畔愁波暝。烟寒夜静。但只有芳洲，萍花共老，何日泛归艇。 
李彭老
过垂虹、四桥飞雨，沙痕初涨春水，腥波十里吴歈远，绿蔓半萦船尾。连复碎，爱滑卷青绡，香袅冰丝细。山人隽味。笑杜老无情，香羮碧涧，空只赋芹美。 
归期早，谁似季鹰高致。鲈鱼相伴菰米。红尘如海丘园梦，一叶又秋风起，湘湖外。看采撷、芳条际晓随渔市。旧游谩记。但望里江南，秦鬟贺镜，渺渺隔烟翠。 
第五咏：桂枝香（天柱山房拟赋蟹） 
陈恕可
西风故国。记乍免内黄，归梦溪曲。还是秦星夜映，楚霜秋足。无肠枉抱东流恨，任年年、褪匡微绿。草汀篝火，芦洲纬箔，早寒渔屋。 
续旧别，芳刍荐玉。正香擘新橙，清泛佳菊。依约行沙乱雪，误惊窗竹。江湖岁晚相思远，对寒灯、谩怀幽独。嫩汤浮眼，枯形蜕壳，断魂重续。
唐艺孙
收帆渡口。认远岸夜篝，松炬如昼。还见沙痕雪涨，水纹霜后。秦宫梦到无肠断，望明河、月斜疏栁。琐窗相对，茶边犹记，眼波频溜。 
渐嫩菊、初刍绿酒。叹风味尊前，潇洒如旧。几度金橙香雾，玉盘纤手。清愁小醉凄凉里，拚今生、容易消痩。草心春浅，年年相忆，看灯时候。
吕同老
松江岸侧，正乱叶坠红，残浪收碧。犹记灯寒暗聚，簖疏轻入。休嫌郭索尊前笑，且开颜、共倾芳液。翠橙丝雾，玉葱浣雪，嫩黄初擘。 
自那日、新诗换得。又几度相逢，落潮秋色。常是篱边早菊，慰渠岑寂。如今谩有江山兴，更谁怜、草泥踪迹。但将身世，浮沈醉乡，旧游休忆。
唐珏
松江舍北。正水落晚汀，霜老枯荻。还见青匡似绣，绀螯如戟。西风有恨无肠断，恨东流，几番潮汐。夜灯争聚微光，桂影误投帘隙。 
更喜荐，新刍玉液，正半壳含黄，一醉秋色。纤手香橙风味，有人相忆。江湖岁晚听飞雪，但沙痕、空记行迹。至今茶鼎，时时犹认，眼波愁碧。